**Приложение към Решение № 96/27.08.2025 година**

**Протокол № 7, точка 6 на Общински съвет Хитрино**

**Н А Р Е Д Б А**

**№ 1**

за поддържане и опазване на обществения ред, чистотата по

улиците, дворовете, парковете

и градините на територията на

община Х и т р и н о

**Актуализирана от Общински съвет Хитрино с Решения №№:**

**- 21/24.03.2010 г.; - 39/26.07.2011 г. ; - 59/28.08.2015 г.**

**-96/27.08.2025 г.**

**ОБЩИ ПОЛОЖЕНИЯ**

 Настоящата Наредба определя задълженията на гражданите, частните и държавни фирми, предприятията, държавните органи и обществените организации за осигуряване на обществения ред, спокойствието на гражданите, поддържането на чистотата на улиците, площадите и парковете в Хитрино и населените места, включени в община Хитрино.

**РАЗДЕЛ І**

**ОСИГУРЯВАНЕ НА УСЛОВИЯ ЗА СПОКОЙНО ОБИТАВАНЕ, ТРУД И ОТДИХ НА ГРАЖДАНИТЕ**

 **Чл.1.** За осигуряване на условия за спокойно обитаване, труд и отдих на гражданите се забранява:

**а*/****(нова буква „а”-решение № 59/28.08.2015 г.)*извършването на дейности, причиняващи шум, отделяне на прах, вибрации, излъчвания, замърсявания и други, надвишаващи допустимите норми, съгласно действащото законодателство на Република България.

 **б/**(досегашна буква „а”, става буква „б” и запазва съдържанието на текста си- *решение № 59/28.08.2015 г.)* шумното товарене, разтоварване и форсиране на превозните средства; както и вдигането на шум по каквито и да било причини по улиците, площадите, обществените и частните заведения от 22.00 часа до 6.00 часа сутринта;

**в/***(нова буква „в”-решение № 59/28.08.2015 г.)* извършването на дейности от битов и стопански характер в жилищните сгради и в близост до тях, с които се нарушава спокойствието на живущите между 14.00 и 16.00 часа и между 22.00 и 8.00 часа в делнични дни и между 14.00 и 16.00 часа и 21.00 и 9.00 часа в празнични и почивни дни, с изключение на дейности по организирано събиране и извозване на битови отпадъци.

**г/***(нова буква „г”-решение № 59/28.08.2015 г.)* провеждането на сватбени, семейни и други частни събития на места, общинска собственост, като тротоари, площади, улици, междужилищни пространства, градини, паркове и други територии, както и в открити частни имоти, с които се нарушава обществения ред и спокойствието на гражданите.

**д/***(нова буква „д”-решение № 59/28.08.2015 г.)* поставянето на външни озвучителни уредби извън туристически и други обекти.

 **е/***(предишна буква „б” се превръща в буква „е” като текста и се изменя- решение № 59/28.08.2015 г.)*  *)* шумното озвучаване с касетофони, свиренето на оркестри и ползването на усилвателни уредби в жилища и обществени заведения, в близост до жилищата от 14:00 ч. до 16:00 часа и от 22:00 ч. до 6:00 часа;

 **ж/**(досегашна буква „в”, става буква „ж” и запазва съдържанието на текста си- *решение № 59/28.08.2015 г.)* ползването на неестетични агитационни, рекламни и указателни материали, на неогледни помощни пособия за укрепване - дъски, тел, кабели, лепила;

 **з/**(досегашна буква „г”, става буква „з” и запазва съдържанието на текста си- *решение № 59/28.08.2015 г.)* късането и повреждането на обяви, реклами, нагледни агитационни материали и др.подобни, поставени на определените за тази цел места;

 **и/**(досегашна буква „д”, става буква „и” и запазва съдържанието на текста си- *решение № 59/28.08.2015 г.)* писането и драскането на думи, текстове и знаци по фасадите на сградите, обществени превозни средства, огради, обществени тоалетни, коридори и други;

 **й/**(досегашна буква „е”, става буква „й” и запазва съдържанието на текста си- *решение № 59/28.08.2015 г.)* продажбата на цветя, плодове и зеленчуци от търговци, кооперативни и държавни организации извън определените от кмета на общината места;

**к**/*(нова буква „к”-решение № 59/28.08.2015 г.)* пребиваването, извън домовете на лица под 14 години, без придружител-пълнолетно лице след 20:00 часа.

 **л/**(досегашна буква „ж”, се трансформира в буква „л” като съдържанието на текста се изменя изцяло- *решение № 59/28.08.2015 г.)* на лица, навършили 14 години, но ненавършили 18 години, да пребивават на обществени места след 22:00 часа, освен когато са придружени от родител, попечител, настойник, лица полагащи грижи за непълнолетни на друго правно основание или пълнолетно дееспособно лице, снабдено с писмен документ за изразено съгласие на родител, попечител, настойник или лице, полагащо грижи за непълнолетни на друго правно основание;

 **м/**(досегашна буква „з”, се трансформира в буква „м” и запазва съдържанието на текста си- *решение № 59/28.08.2015 г.)* забавлението с ластици и прашки за хвърляне на предмети, бомбички и други взривни вещества, стрелба с въздушни пушки, лъкове, издуване на фунийки с тръбички и други подобни игри.

 **н/** (досегашна буква „и”, се трансформира в буква „н” и запазва съдържанието на текста си- *решение № 59/28.08.2015 г.)* организиране на хазартни игри,извършване на религиозни обреди и служби и предоставяне на помещения за това в културни институции,училища,младежки и детски обекти за нетрадиционните според Конституцията на Република България и Закона за вероизповеданията и религиите;

 **о/**(досегашна буква „й”, се трансформира в буква „о” и запазва съдържанието на текста си- *решение № 59/28.08.2015 г.)* на фирми и сдружения,регистрирани според българското законодателство да осъществяват на разстояние 400 метра от детски обекти,учебни заведения и културни институти публична религиозна дейност на нетрадиционните според Конституцията на Република България и Закона за вероизповеданията.

 **п/ *(****нова Реш. № 39 от 26.07.11 г.)*, (досегашна буква „к”, се трансформира в буква „п” и запазва съдържанието на текста си- *решение № 59/28.08.2015 г.)* нарушаването на обществения ред от граждани на публични места (улици), площади, административни сгради, увеселителни заведения и други, изразяващи се в предизвикване на скандали, отправяне на обиди, рушене и чупене на инвентар, както и всякакви други прояви, нарушаващи общоприетите норми на поведение и представляващи посегателство върху правата и свободите на останалите жители на общината.

 **Чл.2.** На управителите и персонала на заведенията за обществено хранене, заведения за развлечения, магазини, интернет клубове и зали за компютърни игри се забранява продажбата на спиртни напитки и цигари на деца до 18 г.възраст.

 **Чл.3.** Забранява се свободното пускане на животни в населените места. Домашни животни могат да се движат по улиците при отвеждането и връщането им от паша по определени маршрути извън главните улици на населените места. Маршрутите за движение на домашните животни се определят от кметовете на населени места. Не се разрешава свободното пускане на паша по улиците и зелените площи.

 **Чл.4.** Забранява се:

 **а/** кормуването на велосипеди и пързалянето с шейни и ролкови съоръжения от деца и юноши до 14 години по улиците с интензивно движение;

 **б/** паркирането и преминаването на автомобили по тротоари, зелени площи и банкети;

 **в/** паркирането на земеделска техника и автомобили с общо тегло над 3.5 тона по улиците, площадите и зелените площи на населените места-стара, изменена с Решение № 39 от 26.07.2011 година, виж по-долу.

**в*/****(изм. с Реш.№ 39 от 26.07.11 г.)* паркирането на земеделска техника, на разкомплектовани (липсващи им основни връзки и детайли) и спрени от движение превозни средства, както и автомобили с общо тегло над 3.5 тона по улиците, площадите и зелените площи на населените места;

 **г/** прокопаването на улици, площади, зелени площи и други без разрешение от кмета на община Хитрино и Пътната полиция.

 Прокопаните места се възстановяват в първоначалния им вид в определения от кмета на общината срок за сметка на инвеститора.

 **Чл.5** Поставянето на павилиони, подвижни търговски обекти, атракционни забавни игри и други на територията на селищата, се извършва след разрешение на кметовете и кметските наместници на населените места, съгласувано с кмета на общината.

 **Чл.6** Повредите по уличните платна и тротоарите, с които се застрашава сигурността на движението, незабавно се обезопасяват с необходимата сигнализация и се отстраняват спешно от извършителите.

 **Чл.7** При отварянето на тротоарните и улични шахти се обезопасяват чрез ограждане и съответна сигнализация от лицата или организацията, които са ги отворили.

 **Чл.8** Забранява се отварянето и ремонтирането на обществените водни, електрически, технически, спортни и други съоръжения и инсталации от лицата, които не са натоварени с тази дейност.

 **Чл.9.**Разрешава се:

**а/**амбулантна търговия да се извършва на пазари и места, регламентирани от кмета на общината.

 **б/** разносна търговия на вестници, списания и книги след регистрация в Общинска администрация Хитрино и заплащане на тротоарно право в общината.

 **Чл.10** Отговорниците на магазини, обекти за обществено хранене, павилиони, фургони и други се задължават:

 **а/** да поставят на видно място табелки с трите си имена, точния адрес и фирмата от името на която извършват търговията;

 **б/** да поставят на видно място в заведението документите, разрешаващи съответната дейност.

 **Чл.11** Задължават се:

 **а/** организаторите на масови публични мероприятия в двудневен срок преди провеждането им да изискват разрешение от кметовете на населените места и кметските наместници, и уведомяват РДВР за характера и взетите мерки за охраната им;

 **б/** собствениците на заведенията за обществено хранене, органите на Общинския съвет, кметствата и кметските наместници съвместно с РДВР да вземат мерки срещу пияни лица, нарушаващи обществения ред.

**РАЗДЕЛ ІІ**

**ПОДДЪРЖАНЕ НА ЧИСТОТА, ПРИВЕТЛИВИЯ И ЕСТЕТИЧЕН ВИД НА НАСЕЛЕНИТЕ МЕСТА НА ТЕРИТОРИЯТА НА ОБЩИНАТА**

 **Чл.12** В районите на гарите, кооперативните пазари и други, тоалетните се поддържат от съответните предприятия и фирми.

 **Чл.13** В селищата и кварталите без канализация, стопаните изграждат в дворовете си септични ями и тоалетни съобразно хигиенните изисквания, които поддържат в добър вид.

 ***Чл.14*** *Кметовете на кметства и кметските наместници узаконяват сметищните площадки, осигуряват ползването и поддръжката според хигиенните изисквания – стар, изменен с Решение № 39 от 26.07.2011 година, виж по-долу.*

**Чл.14**.(изм. с Решение № 39 от 26.07.2011 г.) Кметовете на кметства и кметските наместници следят за недопускане образуването на локални сметища, осигуряват ползването и поддръжката според хигиенните изисквания на контейнерите за битови отпадъци.

 **Чл.15** Ръководителите на ведомства, предприятия, фирми, организации, училища, собственици на заведения за обществено хранене, магазини, павилиони и наемателите на жилищни сгради или парцели и гражданите на територията на общината са длъжни:

 **а/** да поддържат в приличен вид сградите и дворовете, в които живеят или са им предоставени за стопанисване;

 **б/** да се грижат за редовното боядисване, пребоядисване и освежаване на външните фасади на сградите и оградите;

 **в/** да осигуряват изхвърлянето на сметта и недопускат разпиляване на отпадъци по тротоарите и улиците;

 **г/** да не допускат поставяне в съдове за смет на строителни материали и отпадъци, умрели животни и избухливи вещества и други запалителни материали;

 **д/** да осигуряват почистване на дворовете и тротоарите пред сградите,на паркингите, детските и спортни площадки, да поддържат зелените площи чрез окопаване, плевене и косене.

 **Чл.16** Забранява се:

 **а/** изхвърляне трупове на умрели животни, птици, животински отпадъци по улиците, дворовете, водоемите и зелените площи;

 **б/** затрупването и разрушаването на обществени и лични чешми и кладенци в населените места без разрешение на Общинска администрация;

 **в/** извозването на земна маса, насипни товари, течности и хартиени отпадъци с камиони и недобре уплътнени кароцерии и без покривала и предпазни мерки;

 **г/** горенето от гражданите на място на хартиени и растителни отпадъци от жилищата, улиците, парковете;

 **д/** пътуването в обществени превозни средства на лица в нетрезво състояние и лица със замърсено работно облекло, със замърсени съдове за храна и течни горива.

**e)** (нова точка, съгл. Реш. № 39 от 26.07.2011 год.)ограждането с подвижни и неподвижни огради, цветарници и други предмети и ползването на тротоари, улици, площади, зелени площи, алеи или части от тях, освен в случаите с разрешение на общинската администрация.

**ж)** *(нова точка, съгл. Реш. № 39 от 26.07.2011 год.)* оставянето на стоки, амбалаж, строителни материали, въглища и други горивни материали по тротоарите, улиците, площадите, зелените площи, пред магазини, жилищни сгради и други обществени места.

 **Чл.17** Инвеститорите и изпълнителите на строителство на територията на общината са длъжни:

 **а/** да ограждат строителните обекти и площадки с преградни стени или други материали и изграждат временни пътища и подходи, съгласно изискванията на Общинска администрация и РДВР;

 **б/** при лоша видимост да поставят осветителни тела;

 **в/** да организират използването на строителните площадки така, че да не повреждат тротоарите и уличните платна;

 **г/** да отстраняват нанесените повреди на тротоарите и уличните настилки, ел.стълбовете и в зелените площи в срока, посочен в разрешителното на Общинска администрация за необходимите прокопавания на съответния обект;

 **д/** да заплащат месечно за заетата в квадратни метри тротоарна площ по утвърдените зони;

 **е/** периодично да почистват строителната площадка от отпадъци, а след завършване на строителството на обекта да почистят и благоустроят терена.

 **Чл.18** Лица и организации, които събарят стари сгради, се задължават да разчистят незабавно терена и извозят отпадъците от събарянето им.

 **Чл.19** Забранява се:

 **а/** унищожаването на ел.телата и стълбовете на уличното осветление, както и поставянето на нови без съгласуването с Общинска администрация и "Електроснабдяване";

 **б/** движението на верижни машини по асфалтирани улици и шосета в селата на общината;

 **в/** преместването и увреждането на пътната сигнализация;

 **г/** замърсяването на автобусни спирки;

 **д/** влизането и ползването на площадките и съоръженията в училищата и детските заведения извън работно време,както и през почивните и празнични дни.

 **Чл.20** Домашни животни могат да се отглеждат при строго спазване на санитарно-хигиенните норми.

 **Чл.21** Ловни, декоративни и служебни кучета могат да се отглеждат от граждани, предприятия и фирми като задължително се регистрират в Държавен санитарен контрол, като се извършват всички имунно-профилактични мероприятия и се заплаща задължителна такса в Данъчна администрация.

 **Чл.22** Забранява се разхождане на кучета без повод (верижки),а за служебните стражеви без намордник и свободното им пускане,освен за определените за целта места.

**РАЗДЕЛ ІІІ**

**ПОДДЪРЖАНЕ И ОПАЗВАНЕ НА ЗЕЛЕНИТЕ ПЛОЩИ**

**И СЪОРЪЖЕНИЯТА В ТЯХ**

 **Чл.23** В градините, парковете се забранява:

 **а/** отсичането, кастренето и повреждането на дърветата, натрупването на осолен сняг и изливането на осолена вода в тревните площи, декоративните храсти и на разстояние по-малко от 3 м. от дънерите на дърветата;

 **б/** безразборно косене на тревните площи, късането на цветя, чупенето на клони от дърветата и храстите, засадени в зелените площи;

 **в/** повреждането на чешми, фонтани, пейки, мостчета, навеси, осветителни тела, съоръжения за игра на деца, сгради, табелки и др.;

 **г/** хвърлянето на отпадъци в алеите, площадките, тревните масиви

 **д/** замърсяването и повреждането на водоизточниците и водните площи; **е/** разравянето и повреждането на настилките по алеите и площадките; **ж/** паркиране на моторни и други превозни средства по алеите, площадките, тротоарите и тревните масиви; **з/** паленето на огън и хвърлянето на неугасени цигари и кибритени клечки, освен на определените за тази цел места; **и/** поставянето на палатки с цел пренощуване; **й/** разместването на пейки,цветарници,контейнери и други подвижни архитектурни съоръжения и паркова мебел от установените им от общинската администрация места;

 **к/** изкопаването и събирането на хумусна почва ;

 **Чл.24** Отсичането на дълготрайни декоративни дървета в недвижими имоти на държавата, организации и кооперации може да става само с разрешение на Общинска администрация при спазване на законовите разпоредби.

 **а/** в личните дворовеи имоти на гражданите без разрешение на общинската администрация не могат да се отсичат следните дървета:дъб,топола,липа,орех,кестен,бреза,ясен,бор и смърч;

 **Чл.25** Разкопаването на зелените площи, тревни ивици, градини, паркове и лесопаркове във връзка с прекопаването на водопроводи, канали, кабели и други се извършва след предварително разрешение на звено "Устройство на територията и общинска собственост" при Общинска администрация.

**РАЗДЕЛ ІV**

**ОПАЗВАНЕ НА РЕДА И ЧИСТОТАТА В ПОЛСКИТЕ РАЙОНИ**

 **Чл.26** Забранява се:

 **а/** повреждането на обществени чешми, кладенци, изхвърлянето на строителни, растителни и други отпадъци по пътищата и пътеките;

 **б/** отклоняването на вода от естествени водоизточници, кладенци, чешми и други за ползване в дворовете и парцелите.

**РАЗДЕЛ V**

 **ВРЕМЕННО ПОЛЗВАНЕ ЗА СТРОИТЕЛНИ ПЛОЩАДКИ НА ЧАСТИ ОТ ТРОТОАРИ, СВОБОДНИ ОБЩЕСТВЕНИ ПЛОЩАДИ И ЧАСТИ НА УЛИЧНИ ПЛАТНА НА ОСНОВАНИЕ ЧЛ.157, ал.5 от ЗУТ, ВЪВ ВРЪЗКА С чл.22 от ЗМСМА**

 **Чл.27** Заемането на тротоари, свободни обществени площи и части от улични платна /така наречените обществени площи/, може да бъде осъществено при следните условия:

 **а/** одобрен проект за ПОИСК доказващ тази необходимост, и всички мерки по безопасност и хигиена на труда, ограждане на площадката, безопасно движение на хора и автомобили при нормативни отстояния от инжинерни мрежи и пожарни хидранти.

 **б/** молба до кмета на община Хитрино за необходимата площ.

 **Чл.28** Заемането на обществени площи се разрешава от главния архитект на община Хитрино, в това число констативен протокол за състоянието на площадката. Същото се издава на изпълнителя на строителството за срок не по-голям от срока за времетраене на строителството.

 **Чл.29** Изпълнителят на строителството заплаща такса за заеманата площ съгласно решение на ОбС-Хитрино.

 **Чл.30** Изпълнителят на строителството при ползване на обществени площи за строителна площадка е длъжен:

 **а/** да взема необходимите мерки за запазване от повреди на проводи съоръжения, тротоари, бордюри, настилки, стълбове, зелени площи, декоративни дървета и др.

 **б/** да отстранява за своя сметка в срок, определен от държавните органи /максимално 1 месец/ всички причинени повреди, а при разместване на проводи, съоръжения, бордюри, стълбове и др. да ги възстановява за своя сметка в предишното им състояние.

 **в/** да демонтира и отстрани всички строителни съоръжения /скели, огради, фургони и др./ строителни машини, материали и отпадъци от заеманите обществени площи след изтичане на срока по чл.27.

 **Чл.31** Прекратяването на заеманите обществени площи за строителна площадка се удостоверява с протокол от органа, издал решението, удостоверяващ мерките по чл.29.

**РАЗДЕЛ VІ**

**КОНТРОЛ И НАКАЗАНИЯ**

 **Чл.32**Контролът по изпълнението на Наредбата се осъществява от Кмета на община Хитрино

 **а/** Кметът може да възлага задълженията си по осъществяване на контрола по спазване на Наредбата на определени от него длъжностни лица, кметовете и кметските наместници;

 **б/** Кметът може да предлага съвместни проверки по изпълнение на Наредбата с органите на ДВСК, РДВР,РИОКОЗ, РИОСВ и други контролни органи.

 **Чл.33***(изм. с Решение № 21/24.03.2010 г.)* */допълн. с Решение №96 от 27.08.2025г., Протокол №7, т.6/*На нарушителите на Наредбата се налагат наказания съгласно чл.22, ал.4 от Закона за местното самоуправление и местната администрация - глоба до 500 лв./255,65 евро.

 **а/** за констатирани нарушения се съставят актове от контролните органи или упълномощени от тях длъжностни лица, въз основа на които се издават наказателни постановления от кмета на общината или от упълномощено от него лице;

 **б/** */допълн. с Решение №96 от 27.08.2025г., Протокол №7, т.6/* за явно маловажни случаи на нарушения на Наредбата, установени при извършването им, овластени за това органи налагат на място срещу квитанция глоба с карнетка в размер на 5 лева/2,56 евро/

 **Чл.34** Административно-наказателно отговорни са и непълнолетните, които са навършили 16 години, но не са навършили 18 години, когато са могли да разбират значението на извършеното нарушение и да ръководят постъпките си.

 **а/** за административни нарушения, извършени от малолетни лица, които не са навършили 16 години, непълнолетни от 16 до 18 години и поставени под пълно запрещение отговарят съответно родителите, попечителите или настойниците, които съзнателно са допуснали извършването им.

 **б/** за маловажни случаи на административни нарушения, извършени от непълнолетни, наказващите органи изпращат съответните актове на местните комисии за борба срещу противообществените прояви на малолетните и непълнолетните за налагане мерки от възпитателен характер.

 **в/** кметът на общината назначава комисия за борба срещу противообществените прояви на малолетни и непълнолетни.

 **Чл.35** За нарушения, извършени при осъществяване дейността на организации и фирми отговарят работниците и служителите, които са ги извършили, както и ръководителите, които са наредили или допуснали да бъдат извършени.

 **Чл.36** Установяването на нарушенията, издаването, обжалването и изпълнението на наказателните постановления става по реда, определен от Закона за административните нарушения и наказания.

 При констатиране на престъпления, актовете се изпращат на Районната прокуратура.

 **ЗАКЛЮЧИТЕЛНИ РАЗПОРЕДБИ**

 Настоящата Наредба се издава на основание чл.22 ал.1 от Закона за местното самоуправление и местната администрация и e приета на заседание на Общински съвет Хитрино, проведено на 17.08.2005 година, протокол N 6, Решение N 45.

 Наредбата влиза в сила 10 дни след обявяването и в населените места.

Настоящата наредба е актуализирана с решение № 21 от 24.03.2010 г. на общински съвет Хитрино.

Настоящата наредба е актуализирана с решение № 39 от 26.07.2011 г. на общински съвет Хитрино.

Настоящата наредба е актуализирана с решение № 59 от 28.08.2015 г. на общински съвет Хитрино.

Настоящата наредба е актуализирана с решение № 96 от 27.08.2025 г. на общински съвет Хитрино.

**МУСТАФА АХМЕД:**

ПРЕДСЕДАТЕЛ НА ОБЩИНСКИ СЪВЕТ ХИТРИНО

**ГЮЛШАДЕ НАЗИФ:**

П Р О Т О К О Л И С Т